Príloha č. 2 Súťažných podkladov

|  |
| --- |
| **Obchodné podmienky / Návrh Rámcovej dohody****Zabezpečenie externých audítorských služieb súvisiacich s výkonom auditov operácií EŠIF** |

**Rámcová dohoda na zabezpečenie externých audítorských služieb súvisiacich s výkonom auditov operácií EŠIF**

uzatvorená podľa ustanovení § 2 ods. 5 písm. g) a § 83 zákona č. 343/2015 Z. z. o verejnom obstarávaní

a o zmene a doplnení niektorých zákonov v znení neskorších predpisov a podľa § 269 ods. 2 zákona č. 513/1991 Z. z. Obchodného zákonníka v znení neskorších zmien.

Číslo Rámcovej dohody Objednávateľa: 2022/004

# Zmluvné strany:

**Objednávateľ:**

Názov: **Slovenská republika zastúpená**

 **Ministerstvom financií Slovenskej republiky**

 Sídlo: **Štefanovičova 5, P.O. BOX 82, 817 82 Bratislava 15**

 Zastúpený: **Veronika Gmiterko, MBA, generálna tajomníčka služobného úradu**

 Bankové spojenie: **Štátna pokladnica, Radlinského 32, 810 05 Bratislava 15**

 Číslo účtu v tvare IBAN: **SK59 8180 0000 0070 0000 1400**

 Číslo účtu v tvare IBAN: **SK93 8180 0000 0070 0019 1005**

 IČO: **00151742**

 IČ DPH: **nie je platiteľom DPH**

 **(ďalej len „Objednávateľ“)**

**a**

**Poskytovateľ:**

Obchodné meno:

 Sídlo:

 Zastúpený:

 Bankové spojenie:

 Číslo účtu v tvare IBAN:

 IČO:

 DIČ:

 IČ DPH:

 Právna forma:

 Označenie registra:

 Číslo zápisu:

 **(ďalej len „Poskytovateľ“)**

**(ďalej spoločne aj „zmluvné strany“ a/alebo jednotlivo „zmluvná strana“)**

*(*poznámka: *v prípade skupiny dodávateľov si Objednávateľ vyhradzuje právo primerane upraviť znenie Rámcovej dohody tak, aby boli jednoznačné definované práva, povinnosti a zodpovednosti jednotlivých členov skupiny dodávateľov)*

**Preambula**

Vzhľadom na to, že

1. Objednávateľ je verejným obstarávateľom v zmysle ustanovení zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej len „ZoVO“), ktorý vyhlásil verejné obstarávanie na poskytnutie externých audítorských služieb pri zabezpečovaní výkonu auditov operácií na programoch/operačných programoch financovaných z Európskych štrukturálnych a investičných fondov (ďalej len „EŠIF“) vykonávaných ako vládne audity podľa príslušných ustanovení zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov (ďalej len „zákon o finančnej kontrole a audite“),
2. Poskytovateľ sa zúčastnil verejného obstarávania, ktoré realizoval verejný obstarávateľ – Objednávateľ postupom verejnej súťaže podľa § 66 a nasl. ZoVO na predmet zákazky „Zabezpečenie externých audítorských služieb súvisiacich s výkonom auditov operácií EŠIF“, a bol vyhlásený za úspešného uchádzača. Zákazka bola zverejnená v Úradnom vestníku Európskej únie pod číslom: ....... zo dňa ......., vo Vestníku verejného obstarávania (ďalej len „Vestník“) pod číslom: ...... dňa ....... (ďalej aj „zákazka“),
3. Objednávateľ na základe výsledkov vyhláseného verejného obstarávania uzatvára s Poskytovateľom „Rámcovú dohodu na zabezpečenie externých audítorských služieb súvisiacich s výkonom auditov operácií EŠIF“ podľa § 2 ods. 5 písm. g) a § 83 a nasl. ZoVO a § 269 ods. 2 Obchodného zákonníka ako Rámcovú dohodu uzavretú s jedným Poskytovateľom (ďalej len „Rámcová dohoda“),

sa zmluvné strany dohodli na nasledovnom obsahu Rámcovej dohody:

**Článok 1. Úvodné ustanovenia, účel a cieľ Rámcovej dohody**

1. V tejto Rámcovej dohode, pokiaľ si kontext nevyžaduje iné:
	* 1. odkaz na túto Rámcovú dohodu alebo akýkoľvek iný dokument zahrňujú túto Rámcovú dohodu, ktorá môže byť zmenená, upravená alebo doplnená v nej dohodnutým spôsobom a odkazy na "stranu" alebo "strany" odkazujú na Objednávateľa a Poskytovateľa ako na zmluvné strany tejto Rámcovej dohody;
		2. odkazy na úvodné ustanovenia, klauzuly a prílohy a ich časti sú na úvodné ustanovenia a klauzuly a prílohy tejto Rámcovej dohody a prípadne jej časti;
		3. odkazy na jeden rod zahrňujú všetky rody a odkazy na jednotné číslo zahrňujú aj množné číslo a naopak;
		4. „dokumentácia z verejného obstarávania“ znamená všetky dokumenty spracované v rámci verejného obstarávania vyhláseného vo Vestníku verejného obstarávania č. .... zo dňa ..... pod značkou ...., a to najmä oznámenie o vyhlásení verejného obstarávania, komunikácia medzi verejným obstarávateľom a uchádzačmi, súťažné podklady a ponuka úspešného uchádzača.
	1. Neoddeliteľnú súčasť tejto Rámcovej dohody tvoria jej prílohy.
	2. Účelom tejto Rámcovej dohody je zabezpečiť hospodárny, efektívny, účinný a účelný výkon auditov operácií EŠIF vykonávaných ako vládne audity podľa ustanovenia § 19 ods. 5 zákona o finančnej kontrole a audite, a to prostredníctvom inej právnickej osoby, ktorá má odborné, personálne a materiálne predpoklady na výkon vládneho auditu.
	3. Cieľom tejto Rámcovej dohody je zabezpečiť vykonanie vládnych auditov, ktorých predmetom je okrem iného aj overenie skutočností uvedených v ustanovení § 10 a § 19 ods. 4 zákona o finančnej kontrole a audite.

**Článok 2. Predmet Rámcovej dohody**

* 1. Predmetom tejto Rámcovej dohody je záväzok Poskytovateľa zabezpečiť riadne poskytnutie audítorských služieb v oblasti výkonu auditov operácií EŠIF realizovaných ako vládne audity podľa zákona o finančnej kontrole a audite. Predmet tejto Rámcovej dohody je definovaný v súlade s Opisom predmetu zákazky, ktorý je súčasťou dokumentácie z verejného obstarávania. Predmetom tejto Rámcovej dohody je aj záväzok Objednávateľa za riadne poskytnuté audítorské služby zaplatiť Poskytovateľovi cenu určenú v súlade s článkom 4 tejto Rámcovej dohody. Predmet Rámcovej dohody sa Poskytovateľ zaväzuje plniť prostredníctvom zadávania čiastkových zákaziek formou písomných objednávok vystavených Objednávateľom v súlade s článkom 3 tejto Rámcovej dohody.
	2. V rámci predmetu tejto Rámcovej dohody sa Poskytovateľ zaväzuje riadne a včas poskytnúť audítorské služby pri overovaní vzorky operácií na základe vykázaných výdavkov v rámci čerpania finančných prostriedkov na programoch/operačných programoch financovaných z EŠIF vykonávaných ako audit operácií (ďalej ako „audítorské služby“).
	3. Audítorské služby sa Poskytovateľ zaväzuje vykonávať ako vládne audity podľa § 19 až § 27 zákona o finančnej kontrole a audite.
	4. Audítorské služby sa Poskytovateľ zaväzuje poskytovať prostredníctvom overovania žiadostí o platbu, alebo zoznamov deklarovaných výdavkov v rozsahu podľa Prílohy č. 1 tejto Rámcovej dohody, ktorých prehľad bude uvedený Objednávateľom v jednotlivých písomných objednávkach. Audítorské služby budú zahŕňať potrebné činnosti súvisiace s výkonom vládnych auditov v zmysle Procesnej mapy výkonu vládneho auditu, ktorá je súčasťou platných postupov pre výkon vládneho auditu (ďalej len „postupy pre výkon vládneho auditu“) vypracovaných Objednávateľom, t. j. relevantné činnosti v rámci:
	+ prípravy vládneho auditu (najmä príprava na výkon vládneho auditu, vypracovanie a podpísanie poverenia),
	+ začatia vládneho auditu (najmä vypracovanie a zaslanie oznámenia o výkone vládneho auditu, vyžiadanie podkladov a potvrdenie ich prevzatia, úvodné stretnutie s povinnou osobou a vypracovanie zápisu z rokovania (v prípade potreby), vypracovanie návrhu programu na vykonanie vládneho auditu),
	+ výkonu vládneho auditu (najmä výkon vládneho auditu, prerokovanie skutočností zistených počas vládneho auditu, vypracovanie návrhu správy/návrhu čiastkovej správy, ak boli zistené nedostatky, doručenie návrhu správy/návrhu čiastkovej správy, ak boli zistené nedostatky a poučenie povinnej osoby o možnosti podať námietky, preverenie opodstatnenosti námietok, ak boli podané, zohľadnenie opodstatnených námietok a/alebo odôvodnenie neopodstatnenosti námietok, vypracovanie a zaslanie správy/čiastkovej správy),
	+ ukončenia, resp. po ukončení vládneho auditu (najmä overenie zaevidovania nezrovnalostí povinnou osobou, resp. zaevidovanie nezrovnalostí, zadanie údajov do relevantných informačných systémov, vypracovanie spisu z vládneho auditu, predloženie kompletnej dokumentácie z vládneho auditu verejnému obstarávateľovi na archiváciu).
	1. Objednávateľ predpokladá počas obdobia realizácie predmetu Rámcovej dohody overenie 255 žiadostí o platbu/zoznamov deklarovaných výdavkov.
	2. V rámci výkonu vládnych auditov podľa bodu 2.2 tejto Rámcovej dohody sa Poskytovateľ zaväzuje zabezpečiť, resp. vykonať kompletné a komplexné overovanie žiadostí o platbu/zoznamov deklarovaných výdavkov. V tejto súvislosti Poskytovateľ vykoná v prípade potreby úpravu kontrolných otázok, ktoré bude mať k dispozícii od Objednávateľa, spočívajúcu v ich doplnení, resp. rozšírení, a to v súlade s príslušnými predpismi EÚ a SR. Kontrolné otázky poskytnuté Objednávateľom predstavujú minimálny rozsah overenia. Poskytovateľ zasiela kontrolné otázky po ich úprave elektronicky na verifikáciu Objednávateľovi, ktorý posúdi primeranosť úprav.
	3. Vládne audity sa Poskytovateľ zaväzuje vykonávať najmä podľa zákona o finančnej kontrole a audite, primerane podľa postupov pre výkon vládneho auditu zverejnených na webovom sídle Objednávateľa (webový link: <https://www.mfsr.sk/sk/financie/audit-kontrola/audit/vladny-audit/>), primerane podľa platných metodických usmernení k postupom pre výkon vládneho auditu (ďalej len „metodické usmernenia“), podľa príslušnej legislatívy EÚ a SR a podľa medzinárodne uznávaných audítorských štandardov. Poskytovateľ bude vládne audity vykonávať u povinných osôb, ktoré budú bližšie určené pri zadávaní jednotlivých písomných objednávok.
	4. Poskytovateľ berie na vedomie a súhlasí, že výstupy, výstupné dokumenty a všetky informácie v nich uvedené (ďalej aj ako „výstupy“) predloží Objednávateľovi v slovenskom jazyku, vo výnimočných prípadoch, najmä podľa bodu 2.11 tejto Rámcovej dohody, aj v anglickom jazyku. Poskytovateľ zároveň súhlasí, že mu budú podklady potrebné na realizáciu požadovaných audítorských služieb poskytnuté Objednávateľom v slovenskom jazyku alebo českom jazyku, vo výnimočných prípadoch môžu byť niektoré podklady predložené v anglickom jazyku.
	5. Akékoľvek výstupy Poskytovateľa z jednotlivých objednávok musia byť vypracované tak, aby tvorili hodnoverný a riadne použiteľný dôkazný prostriedok v súdnom a/alebo správnom konaní, t. j. aby tieto výstupy v prípade zistenia porušenia platnej legislatívy EÚ alebo SR dostatočne preukazovali túto skutočnosť a boli náležitým podkladom na vedenie správneho a/alebo súdneho konania. V opačnom prípade sa Poskytovateľ zaväzuje nahradiť Objednávateľovi všetky náklady, ujmu a škodu súvisiace so skutočnosťou, že Poskytovateľ predložil Objednávateľovi výstupy, ktoré nebolo možné použiť v správnom a/alebo súdnom konaní, alebo ktoré nedostatočne alebo klamlivo preukazovali zistené skutočnosti a súvisiace s potrebou opätovného zabezpečenia výstupov ako hodnoverného dôkazného prostriedku.
	6. Relevantné výstupy z vládnych auditov sa Poskytovateľ zaväzuje zaevidovať v Rozpočtovom informačnom systéme – modul kontrola a audit medzinárodné zdroje, v IT monitorovacom systéme 2014+ (ďalej ako „ITMS“), prípadne v iných príslušných informačných systémoch v rámci implementácie EŠIF, a to najmä podľa platných postupov pre výkon vládneho auditu a súvisiacich metodických usmernení a podľa platnej používateľskej príručky k jednotlivým informačným systémom.
	7. Poskytovateľ sa zaväzuje poskytnúť v rámci zabezpečenia plnenia podľa bodu 2.2 tejto Rámcovej dohody Objednávateľovi potrebnú súčinnosť a zabezpečiť účasť svojich zástupcov a osôb vykonávajúcich vládny audit/audítorské služby (ďalej ako „experti“) pri vysvetľovaní, obhajovaní a zdôvodňovaní výsledkov vládnych auditov vykonaných Poskytovateľom a postupu ich vykonania zástupcom Objednávateľa, resp. zástupcom Európskej komisie, Európskeho dvora audítorov, prípadne iných relevantných orgánov EÚ a SR. Uvedenú súčinnosť a účasť svojich zástupcov, prípadne expertov je Poskytovateľ povinný zabezpečiť do uplynutia 5 rokov od 31. decembra roka, v ktorom riadiaci orgán vyplatil prijímateľovi poslednú platbu k projektu, ktorého overovanie bolo predmetom audítorských služieb poskytnutých podľa tejto Rámcovej dohody. Poskytovateľ berie na vedomie a súhlasí, že na základe požiadaviek Objednávateľa môže byť od neho požadované zabezpečenie uvedenej komunikácie v slovenskom alebo anglickom jazyku. Predmetná súčinnosť a účasť svojich zástupcov a expertov Poskytovateľa je zahrnutá v cene audítorských služieb a Poskytovateľovi voči Objednávateľovi nevzniká dodatočný nárok na odmenu a náhradu nákladov a výdavkov s tým spojených.
	8. Poskytovateľ podpisom Rámcovej dohody súhlasí s tým, že Objednávateľ má právo nakladať s výstupmi odovzdanými pri plnení tejto Rámcovej dohody podľa vlastného uváženia bez akéhokoľvek časového, vecného, či územného obmedzenia. V súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov (ďalej len „zákon o slobodnom prístupe k informáciám“) môže Objednávateľ výstupy vypracované Poskytovateľom v rámci plnenia Rámcovej dohody sprístupniť tretím stranám. Zároveň Poskytovateľ súhlasí, že Objednávateľ má právo postúpiť právo na neobmedzené nakladanie s výstupmi Poskytovateľa v rozsahu jemu udelených práv na akékoľvek tretie strany. Neobmedzené právo Objednávateľa nakladať s odovzdanými výstupmi Poskytovateľa vrátane jeho postúpenia na tretie strany je zahrnuté v cene audítorských služieb a vzniká riadnym odovzdaním a prevzatím objednaného plnenia.
	9. Metodické usmernenia, kontrolné otázky a príručky k jednotlivým informačným systémom, ktoré nie sú verejne prístupné, a ktoré bezprostredne súvisia s plnením predmetu Rámcovej dohody, budú Poskytovateľovi poskytnuté Objednávateľom.
	10. Poskytovateľ sa zaväzuje dodržiavať nezávislosť od auditovaných oblastí a povinných osôb alebo tretích osôb podľa zákona o finančnej kontrole a audite, ktoré budú podliehať vládnemu auditu v rámci jednotlivých písomných objednávok tejto Rámcovej dohody. Nezávislosť od auditovaných oblastí a povinných osôb alebo tretích osôb Poskytovateľ zároveň písomne potvrdí pri každej písomnej objednávke podľa článku 3 tejto Rámcovej dohody.
	11. Poskytovateľ súhlasí a berie na vedomie, že rozsah, detailný popis, identifikácia povinných osôb podľa
	§ 19 ods. 3, prípadne tretích osôb podľa § 23 zákona o finančnej kontrole a audite, lehota a forma poskytovania audítorských služieb a spôsob dodania výstupov budú zadefinované podľa aktuálnych potrieb Objednávateľa v konkrétnej písomnej objednávke vystavenej na Poskytovateľa v súlade s článkom 3 Rámcovej dohody. Vystavená písomná objednávka bude obsahovať popis všetkých skutočností potrebných pre zabezpečenie konkrétnych audítorských služieb, a to najmä tie, ktoré neobsahuje Rámcová dohoda.
	12. Všetky dokumenty a informácie, ktoré bude mať Poskytovateľ k dispozícii v rámci výkonu vládneho auditu, resp. v rámci plnenia tejto Rámcovej dohody a príslušných vystavených objednávok sa Poskytovateľ zaväzuje použiť výlučne pre potreby plnenia tejto Rámcovej dohody. Zároveň sa Poskytovateľ zaväzuje dodržiavať mlčanlivosť v zmysle článku 18 tejto Rámcovej dohody.

**Článok 3. Spôsob plnenia predmetu Rámcovej dohody**

1. Objednávateľ si bude počas doby trvania tejto Rámcovej dohody u Poskytovateľa objednávať audítorské služby podľa článku 2 tejto Rámcovej dohody na základe písomných objednávok vystavených na Poskytovateľa (ďalej len „objednávka“).
2. Každá objednávka, prípadne jej prílohy, budú obsahovať najmä podrobnú špecifikáciu predmetu objednávky (najmä základné informácie k overovaným žiadostiam o platbu/zoznamom deklarovaných výdavkov) vrátane termínov realizácie predmetu objednávky a dodania výstupov Objednávateľovi a cenu audítorských služieb stanovenú v súlade s bodom 4.2 tejto Rámcovej dohody a kritériami na vyhodnotenie ponúk, prípadne iné práva a povinnosti zmluvných strán, ako aj vyhlásenie Poskytovateľa, že prevzal záväzok riadne a včas dodať predmet objednávky za podmienok určených v objednávke.
3. Každej objednávke bude zo strany Objednávateľa predchádzať predbežná objednávka, ktorá bude obsahovať náležitosti objednávky v súlade s bodom 3.2 tejto Rámcovej dohody (ďalej len „predbežná objednávka“). Predbežná objednávka bude Poskytovateľovi zaslaná na vyjadrenie spravidla v elektronickej forme.
4. Poskytovateľ sa zaväzuje predkladať Objednávateľovi prípadné pripomienky k predbežným objednávkam týkajúce sa najmä termínov realizácie predmetu objednávky, a to v lehote do 3 pracovných dní odo dňa doručenia jednotlivých predbežných objednávok Poskytovateľovi. Následne Objednávateľ po odsúhlasení znenia predbežnej objednávky vystaví na Poskytovateľa objednávku vrátane podrobnej špecifikácie predmetu objednávky. Podrobná špecifikácia predmetu objednávky bude schválená prostredníctvom podpisu minimálne jednej z kontaktných osôb na schvaľovanie za Objednávateľa aj Poskytovateľa podľa bodu 11.4 tejto Rámcovej dohody.
5. Poskytovateľ pri každej objednávke predloží Objednávateľovi pred začatím vládneho auditu realizovaného v zmysle objednávky písomné vyhlásenie podľa Prílohy č. 2 tejto Rámcovej dohody, že Poskytovateľ a/alebo subdodávateľ ani experti participujúci na predmetnom zmluvnom plnení sa nepodieľali a ani sa v priebehu plnenia tejto objednávky nebudú podieľať na činnostiach príslušných povinných osôb a tretích osôb uvedených v objednávke, čím bude zabezpečená nezávislosť v zmysle ustanovení príslušnej legislatívy EÚ, resp. SR. Predmetné vyhlásenie Poskytovateľ doručí Objednávateľovi minimálne jeden pracovný deň pred začatím vládneho auditu, a to elektronicky v naskenovanej verzii na e-mailovú adresu organauditu@mfsr.sk, alebo fyzicky do podateľne Objednávateľa. Vyhlásenie bude zároveň súčasťou výstupov z vládneho auditu, ktoré Poskytovateľ predloží Objednávateľovi po ukončení výkonu auditu podľa článku 4 tejto Rámcovej dohody.
6. Za riadne dodanie plnenia jednotlivých objednávok sa považuje podpísanie Akceptačného protokolu
k objednávke oboma zmluvnými stranami podľa bodu 4.6 tejto Rámcovej dohody, ak z objednávky nevyplýva niečo iné.
7. V prípade nutnosti doplnenia alebo zmeny jednotlivých objednávok môžu zmluvné strany uzavrieť dodatok k takýmto objednávkam, a to v prípade, že takéto dodatky nemajú vplyv na prekročenie celkovej ceny objednávky. O potrebe vystaviť dodatok k objednávke sa zmluvné strany zaväzujú informovať bezodkladne potom, ako sa o tejto skutočnosti dozvedia. Dodatky k objednávkam musia mať písomnú formu a musia byť podpísané kontaktnými osobami oboch zmluvných strán. V prípade potreby zmeny termínov uvedených v objednávke nie je potrebné uzavrieť dodatok k objednávke Pre schválenie zmeny termínov podľa objednávky je potrebná písomná akceptácia týchto zmien zo strany kontaktných osôb oboch zmluvných strán. Všetky zmeny, úpravy a doplnenia objednávky musia byť vykonané v súlade s Rámcovou dohodou, objednávkou a platnými právnymi predpismi. Poskytovateľovi nevzniká nárok na uhradenie plnenia, ktoré zrealizuje v rozpore s dojednaniami uvedenými v tejto Rámcovej zmluve, prípadne jej dodatkoch a v objednávke/dodatku k objednávke, schválenými Objednávateľom a Poskytovateľom.
8. Poskytovateľ je povinný zabezpečiť počas doby trvania tejto Rámcovej dohody riadne a včasné plnenie predmetu tejto Rámcovej dohody expertmi, ktorí spĺňajú požiadavky na expertov stanovené Objednávateľom v rámci dokumentácie z verejného obstarávania k predmetu tejto Rámcovej dohody. Zoznam expertov, ktorými Poskytovateľ ako úspešný uchádzač preukázal splnenie podmienok účasti v rámci dokumentácie z verejného obstarávania k predmetu tejto Rámcovej dohody, vedie Objednávateľ. Požiadavky stanovené pre jednotlivé typy expertov sú uvedené v Prílohe č. 3 tejto Rámcovej dohody. Zároveň sa Poskytovateľ zaväzuje k povinnosti, že počas celej doby trvania tejto Rámcovej dohody bude mať pre potreby plnenia predmetu Rámcovej dohody k dispozícii minimálne taký počet expertov, ako vyžadoval Objednávateľ ako verejný obstarávateľ v rámci dokumentácie z verejného obstarávania, t. j. minimálne jeden „kľúčový expert“ a minimálne dvadsať „iných expertov“.
9. Poskytovateľ sa zaväzuje, že počas celej doby trvania Rámcovej dohody bude mať pre potreby plnenia tejto Rámcovej dohody k dispozícii v rámci disponibility expertov podľa bodu 3.8 tejto Rámcovej dohody minimálne troch expertov vymenovaných za vládnych audítorov podľa § 35c zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov, alebo podľa § 19 zákona o finančnej kontrole a audite.
10. Expert Poskytovateľa zapojený do výkonu vládneho auditu, ktorému sú známe skutočnosti zakladajúce pochybnosti o jeho predpojatosti vo vzťahu k vykonávanému vládnemu auditu, k povinnej osobe alebo k tretej osobe, je povinný túto skutočnosť v zmysle § 26 zákona o finančnej kontrole a audite písomne oznámiť štatutárnemu orgánu Poskytovateľa. V prípade, ak štatutárny orgán Poskytovateľa rozhodne, že existujú skutočnosti zakladajúce predpojatosť experta podľa predchádzajúcej vety, je povinný príslušného experta bezodkladne nahradiť iným expertom, u ktorého neexistujú pochybnosti o jeho predpojatosti. Poskytovateľ je zároveň povinný o uvedenej skutočnosti bezodkladne informovať Objednávateľa.
11. Poskytovateľ má povinnosť vyžiadať si vopred písomný súhlas Objednávateľa, týkajúci sa zmeny/doplnenia expertov, ktorých používa na realizáciu Rámcovej dohody/objednávok. Ak nastanú skutočnosti, z dôvodov ktorých je nevyhnutné zmeniť osobu experta, je Poskytovateľ povinný o tejto skutočnosti bez zbytočného odkladu písomne informovať Objednávateľa. Pri zmene/doplnení experta, musí tento expert spĺňať minimálne požiadavky na expertov stanovené Objednávateľom ako verejným obstarávateľom vo verejnom obstarávaní k predmetu tejto Rámcovej dohody, a to v rámci podmienok účasti týkajúcich sa technickej alebo odbornej spôsobilosti v súlade s Prílohou č. 3 tejto Rámcovej dohody a v rámci osobitných podmienok. V prípade zmeny/doplnenia experta v rámci využitia odborných kapacít inej osoby, ktorou nepreukazoval technickú spôsobilosť alebo odbornú spôsobilosť v rámci verejného obstarávania k tejto zákazke, musí Poskytovateľ za túto inú osobu preukázať okrem vyššie uvedeného aj splnenie podmienok účasti týkajúcich sa osobného postavenia podľa § 32 ZoVO a nesmú u nej existovať dôvody na vylúčenie podľa § 40 ods. 6 písm. a) až h) a ods. 7 ZoVO. Žiadosť o písomný súhlas pri zmene/doplnení experta predloží Poskytovateľ Objednávateľovi v písomnej forme spolu s dokladmi preukazujúcimi splnenie minimálnych požiadaviek na expertov, a to pred jeho nástupom na výkon činností podľa Rámcovej dohody/objednávky. Po kladnom písomnom stanovisku kontaktnej osoby Objednávateľa sa môže príslušný expert začať podieľať na realizácii plnenia Rámcovej dohody/objednávky. Zároveň bude príslušný expert doplnený do zoznamu expertov vedeným Objednávateľom podľa bodu 3.8 tejto Rámcovej dohody.
12. Poskytovateľ je povinný písomne informovať Objednávateľa aj o takej skutočnosti, ak sa expert, ktorý bol zaradený do zoznamu expertov, už nebude podieľať na realizácii plnenia tejto Rámcovej dohody.
13. Pokiaľ sa zmluvné strany nedohodnú inak, budú sa v rámci plnenia predmetu tejto Rámcovej dohody v mieste sídla Objednávateľa, príp. online formou konať minimálne jedenkrát za mesiac vo vopred dohodnutom čase pracovné stretnutia zástupcov zmluvných strán. Za účasť na pracovných stretnutiach zástupcov zmluvných strán nevzniká Poskytovateľovi voči Objednávateľovi nárok na odmenu a náhradu nákladov a výdavkov s tým spojených. Predmetom pracovných stretnutí bude najmä hodnotenie stavu aktuálne realizovaných objednávok, riešenie aktuálnych problémov pri realizovaní predmetu jednotlivých objednávok, plánovanie budúcich objednávok a odsúhlasovanie termínov na odovzdanie a prevzatie výstupov z vládnych auditov. Zo stretnutí bude Poskytovateľom vypracovaný zápis z pracovného stretnutia, ktorý bude následne elektronicky na základe e-mailovej komunikácie schválený zástupcami oboch zmluvných strán prostredníctvom kontaktných osôb podľa bodu 11.4 tejto Rámcovej dohody. Zmluvné strany považujú za podstatné porušenie povinností, ak sa niektorá zo zmluvných strán odmietne bez uvedenia objektívnych dôvodov zúčastniť pracovných stretnutí, alebo sa takéhoto pracovného stretnutia opakovane nezúčastní.

**Článok 4. Platobné a preberacie podmienky**

1. Strany berú na vedomie, že maximálny finančný limit tejto Rámcovej dohody počas doby jej platnosti bez DPH je xxxx EUR (slovom xxxx eur), vrátane DPH je xxxx EUR (slovom x eur). Maximálny finančný limit môže byť počas trvania Rámcovej dohody zmenený iba v súlade s príslušnými ustanoveniami ZoVO. Poskytovateľovi nevznikne nárok na úhradu plnení, ktoré zrealizuje v rozpore s dojednaniami uvedenými v tejto Rámcovej dohode v znení jej prípadných dodatkov a v príslušnej vystavenej objednávke, vrátane prípadného dodatku k nej.
2. Cena audítorských služieb za realizáciu jednotlivých objednávok bude uvedená v príslušných objednávkach. Suma každej objednávky bude uvedená v EUR bez DPH a v EUR s DPH ako suma ceny za overenie všetkých žiadostí o platbu/zoznamov deklarovaných výdavkov zadaných Objednávateľom v rámci objednávky. Cena za overenie žiadosti o platbu/zoznamu deklarovaných výdavkov uvedená
v Tab. č. 1 je stanovená touto Rámcovou dohodou ako maximálna. Cena za overenie žiadosti o platbu/zoznamu deklarovaných výdavkov zahŕňa všetky náklady na všetky činnosti Poskytovateľa vykonané v zmysle tejto Rámcovej dohody, najmä uvedené v bode 2.2, 2.4, 2.6 a 2.10 až 2.11 tejto Rámcovej dohody. Celková cena jednotlivej objednávky bude stanovená na základe počtu žiadostí o platbu/zoznamov deklarovaných výdavkov zadaných Objednávateľom na overenie Poskytovateľovi.
Do ceny za poskytované audítorské služby sú zahrnuté všetky náklady a výdavky, ktoré Poskytovateľovi vzniknú pri plnení Rámcovej dohody alebo v súvislosti s jej plnením.

**Tab. č. 1**

|  |  |  |  |  |  |
| --- | --- | --- | --- | --- | --- |
| **Cena za overenie jednej žiadosti o platbu/zoznamu deklarovaných výdavkov v****EUR bez DPH\*** | **Aktuálne platná sadzba DPH v %** | **Suma DPH v EUR za overenie jednej žiadosti o platbu/zoznamu deklarovaných výdavkov\*** | **Cena za overenie jednej žiadosti o platbu/zoznamu deklarovaných výdavkov v****EUR s DPH\*\*** | **Predpokladaný počet overovaných žiadostí o platbu/zoznamov deklarovaných výdavkov počas trvania zmluvného vzťahu\*\*\*** | **Celková cena za poskytnutie audítorských služieb** **v EUR s DPH\*\*\*\*** |
| **(a)** | **(b)** | **(c)** | **(d)** | **(e)** | **(f) = (d) x (e)** |
| **xx** | **20** | **xx** | **xx** | **255** | **xx** |

*\* V prípade, ak Poskytovateľ nie je zdaniteľnou osobou pre DPH, stĺpec (c) sa nevypĺňa.*

*\*\* V prípade, ak je Poskytovateľ zahraničnou osobou, uvedie sa v stĺpci (d) suma zo stĺpca (a) bez DPH platnej v krajine sídla Poskytovateľa) navýšená o aktuálne platnú sadzbu DPH v SR. DPH v tomto prípade odvádza Objednávateľ.*

*\*\* V prípade, ak Poskytovateľ je zdaniteľnou osobou pre DPH, uvedie sa v stĺpci (d) suma zo stĺpca (a) navýšená o aktuálne platnú sadzbu DPH v SR.*

*\*\* V prípade, ak Poskytovateľ nie je zdaniteľnou osobou pre DPH, uvedie sa v stĺpci (d) suma zo stĺpca (a).*

*\*\*\* Skutočný počet overovaných žiadostí o platbu/zoznamov deklarovaných výdavkov počas trvania Rámcovej dohody bude závisieť od objednaného, a skutočne a riadne zrealizovaného plnenia v rámci tejto Rámcovej dohody*

*\*\*\*\* Celková cena za poskytnutie audítorských služieb v EUR s DPH je uvedená v súlade s ponukou Poskytovateľa ako úspešného uchádzača v rámci predmetného verejného obstarávania.*

1. Po ukončení výkonu vládneho auditu, ak v objednávke nie je uvedené inak, doručí Poskytovateľ Objednávateľovi písomné výstupy v zmysle špecifikácie predmetu objednávky v termíne uvedenom na objednávke spolu s preberacím protokolom, v ktorom bude uvedený zoznam doručenej dokumentácie a dátum jej odovzdania Objednávateľovi. Preberací protokol k výstupom bude podpísaný odovzdávajúcou osobou za Poskytovateľa, ako aj osobou za Objednávateľa, ktorá výstupy prevzala.
2. Po doručení výstupov k objednávke v zmysle bodu 4.3 ich Objednávateľ skontroluje spravidla v lehote do 10 pracovných dní od ich prevzatia. V prípade, ak prevzatá dokumentácia nebude zodpovedať požadovanému plneniu uvedenému v objednávke, alebo budú zistené akékoľvek vady, Objednávateľ túto skutočnosť bezodkladne oznámi Poskytovateľovi. Poskytovateľ bude v danom prípade povinný zistené nedostatky na vlastné náklady odstrániť bez zbytočného odkladu, avšak najneskôr do 7 pracovných dní po ich oznámení zo strany Objednávateľa, ak sa zmluvné strany nedohodnú inak. V momente, keď bude poskytnutá dokumentácia zodpovedať požadovanému plneniu uvedenému v objednávke, Objednávateľ písomne oboznámi Poskytovateľa so schválením predložených výstupov.
3. V prípade, ak Objednávateľ opätovne zistí tie isté vady plnenia odovzdávaného v zmysle bodu 4.4 (t. j. po márnom uplynutí lehoty 7 pracovných dní na odstránenie nedostatkov, alebo inej lehoty odsúhlasenej zmluvnými stranami a zároveň po termíne dodania predmetu objednávky stanovenom v objednávke), má sa za to, že Poskytovateľ je v omeškaní s plnením predmetu objednávky, resp. Rámcovej dohody. V tomto prípade má Objednávateľ právo uplatniť si voči Poskytovateľovi zmluvnú pokutu podľa bodu 8.1 tejto Rámcovej dohody.
4. Poskytovateľ do 7 pracovných dní od schválenia výstupov Objednávateľom doručí Objednávateľovi na podpis minimálne v troch vyhotoveniach Akceptačný protokol objednávky podpísaný kontaktnou osobou Poskytovateľa podľa bodu 11.4 tejto Rámcovej dohody. Akceptačný protokol bude obsahovať stručné zhrnutie plnenia objednávky. Podpísanie Akceptačného protokolu objednávky kontaktnou osobou Objednávateľa podľa bodu 11.4 tejto Rámcovej dohody, prípadne inou osobou písomne určenou kontaktnou osobou Objednávateľa, sa považuje za riadne dodanie plnenia objednávky.
5. Poskytovateľovi vzniká právo vystaviť faktúru až po podpise Akceptačného protokolu Objednávateľom. Zmluvné strany tejto Rámcovej dohody sa dohodli, že Objednávateľ faktúru uhradí v lehote splatnosti do 30 dní odo dňa jej doručenia Objednávateľovi podľa bodu 4.8 tejto Rámcovej dohody. Zmluvné strany tejto Rámcovej dohody sa v súlade s príslušnými ustanoveniami Obchodného zákonníka (§ 340b) dohodli, že v odôvodnených prípadoch môže Objednávateľ požiadať Poskytovateľa o stanovenie dlhšej lehoty splatnosti faktúr, a to maximálne 60 dní odo dňa jej doručenia Objednávateľovi podľa bodu 4.8 tejto Rámcovej dohody. V prípade, ak Poskytovateľ je platcom DPH, pri fakturácii bude uplatnená zákonom stanovená sadzba DPH. Ak je Poskytovateľ zahraničný subjekt, vystavuje faktúru bez DPH a sumu vo výške DPH odvádza Objednávateľ. Ak sa Poskytovateľ, ktorý v čase podpisu Rámcovej dohody nie je platiteľom DPH, v priebehu plnenia tejto Rámcovej dohody stane platiteľom DPH, nemá nárok na navýšenie ceny o DPH.
6. Faktúra je splatná  do 30 dní od dátumu jej doručenia Objednávateľovi. Faktúry sú Objednávateľovi doručované výlučne:
	* 1. elektronicky e-mailom vo formáte PDF na adresu elektronickej pošty: podatelna@mfsr.sk. Jeden e-mail môže obsahovať maximálne 1 PDF faktúru, maximálna veľkosť e-mailu je 10 MB. Faktúra vo formáte PDF musí byť pripojená ako príloha k e-mailu. V prípade, ak sú k faktúre prílohy, nesmú sa odosielať ako samostatný súbor, ale musia byť súčasťou faktúry
		(t .j. prílohou musí byť len jediný PDF súbor, ktorý bude obsahovať všetky strany faktúry, vrátane všetkých jej príloh). Z dôvodu dodržiavania pravidiel kybernetickej bezpečnosti nesmú byť súčasťou e-mailu žiadne ďalšie prílohy (JPG, GIF, atď.).

alebo

* + 1. hodnoverne elektronicky prostredníctvom Ústredného portálu verejnej správy (ďalej len ÚPVS“) na adrese [www.slovensko.sk](http://www.slovensko.sk) do schránky Objednávateľa. Adresa elektronickej schránky - UPVS ID: ico://sk/00151742. Jedna správa môže obsahovať maximálne jednu faktúru. V prípade, ak sú k faktúre prílohy, nesmú sa odosielať ako samostatný súbor, musia byť súčasťou faktúry (t. j. prílohou musí byť len jediný PDF súbor, ktorý bude obsahovať všetky strany faktúry, vrátane všetkých jej príloh). Správa môže byť len vo formáte PDF, TXT, PNG, XML. Maximálna veľkosť všetkých objektov vložených do správy nemôže presiahnuť 33 MB.
1. Faktúra musí obsahovať okrem povinných náležitostí stanovených zákonom č. 222/2004 Z.z. o dani z pridanej hodnoty v znení neskorších predpisov aj číslo Rámcovej dohody, číslo objednávky a stručný popis fakturovaného plnenia objednávky, ktorej sa faktúra týka. Povinnou prílohou faktúry je podpísaný Akceptačný protokol.
2. Ak Objednávateľ zistí na doručenej faktúre formálne alebo vecné chyby, alebo v prípade, ak vyhotovená faktúra nebude obsahovať všetky náležitosti daňového dokladu, je Objednávateľ oprávnený takto neúplne alebo nesprávne vystavenú faktúru v lehote jej splatnosti stornovať a povinný bezodkladne doručiť Poskytovateľovi oznámenie o storne faktúry spolu so žiadosťou o opravu, resp. doplnenie faktúry. Nová opravená, resp. doplnená faktúra bude doručená spôsobom uvedeným v ods. 4.8. a plynie u nej nová 30-dňová, resp. 60-dňová lehota splatnosti.
3. V objektívnych prípadoch, ktoré posúdi Objednávateľ, môže Poskytovateľ dodanie plnenia objednávky v prípade súhlasu oboch zmluvných strán fakturovať Objednávateľovi aj čiastočne. V takom prípade sa primerane uplatní postup podľa bodov 4.3 až 410 tejto Rámcovej dohody.
4. V prípade, ak po podpise Akceptačného protokolu vyjdú najavo skryté vady, prípadne pochybenia v rámci odovzdaného a prevzatého predmetu plnenia a v dôsledku týchto skrytých vád vznikne, resp. by mohla Objednávateľovi a Slovenskej republike/alebo Európskej únii vzniknúť škoda, Poskytovateľ sa zaväzuje skryté vady odstrániť na vlastné náklady, v primeranej lehote stanovenej Objednávateľom a uhradiť prípadné škody vzniknuté jeho konaním, opomenutím konania, alebo dodaním vadného plnenia.
5. Pokiaľ nie je písomne dohodnuté inak, záväzky Poskytovateľa v súvislosti s vadami plnenia, skrytými vadami alebo zárukou za kvalitu, či inou zárukou za písomné výstupy budú posudzované v rozsahu ustanovení tohto článku a v súlade s platnou legislatívou SR. Za vadu, za ktorú zodpovedá Poskytovateľ sa považuje nesúlad plnenia Poskytovateľa, vrátane osôb konajúcich za Poskytovateľa alebo pre Poskytovateľa, s touto Rámcovou dohodou v znení jej prípadných dodatkov a príslušnými objednávkami v znení ich prípadných dodatkov a záväznými prepismi SR a EÚ. Za vadu sa považuje tiež stav, kedy sa nedosiahol účel a/alebo cieľ stanovený touto Rámcovou dohodou.
6. Zmluvné strany sa dohodli na záručnej dobe za jednotlivé poskytnuté služby a riadne odovzdané výstupy v trvaní 5 rokov od ukončenia poslednej finančnej operácie v rámci plnenia predmetu tejto Rámcovej dohody, pokiaľ si zmluvné strany nedohodnú dlhšiu záručnú dobu.
7. Zmluvné strany sa zaväzujú, že všetky finančné záväzky, vrátane zmluvných pokút, sankcií a náhrady škody si budú uhrádzať na bankové účty uvedené v záhlaví tejto Rámcovej dohody alebo preukázateľne písomne oznámené druhej zmluvnej strane.

**Článok 5. Právne vzťahy**

5.1 Právne vzťahy medzi Objednávateľom a Poskytovateľom sa riadia podmienkami a dojednaniami tejto Rámcovej dohody, prípadnými dodatkami k Rámcovej dohode, jednotlivými objednávkami a prípadnými dodatkami k objednávkam, relevantnou dokumentáciou z verejného obstarávania, ako aj príslušnými ustanoveniami zákona o finančnej kontrole a audite, Obchodného zákonníka a ostatnou platnou legislatívou SR vzťahujúcou sa k tejto Rámcovej dohode.

5.2 Neoddeliteľnou súčasťou tejto Rámcovej dohody je:

* Príloha č. 1 – Čiastkové ciele vládneho auditu pri audite operácií,
* Príloha č. 2 – Vyhlásenie o  nezávislosti a odbornej spôsobilosti,
* Príloha č. 3 – Požiadavky odbornej spôsobilosti, ktoré musia spĺňať experti Poskytovateľa
(v zmysle dokumentácie z verejného obstarávania),
* Príloha č. 4 – Zoznam subdodávateľov Poskytovateľa,
* Príloha č. 5 – Vyhlásenie Poskytovateľa o zabezpečení dodržiavania nezávislosti počas trvania Rámcovej dohody.

**Článok 6. Vyhlásenia Poskytovateľa**

6.1 Ku dňu uzavretia tejto Rámcovej dohody Poskytovateľ samostatne vyhlasuje a ručí Objednávateľovi, že:

(a) je osobou oprávnenou uzavrieť túto Rámcovú dohodu, uplatňovať svoje práva a plniť svoje záväzky vyplývajúce z tejto Rámcovej dohody;

(b) nie je osobou:

* 1. na majetok ktorej bol vyhlásený konkurz, alebo povolená reštrukturalizácia;
	2. na majetok ktorej prebieha výkon súdneho rozhodnutia; alebo
	3. ktorej majetok je predmetom takého súdneho konania, exekučného konania, arbitráže, či správneho konania, ktorej výsledok by mohol podstatne ovplyvniť schopnosť Poskytovateľa plniť záväzky na základe tejto Rámcovej dohody;
	4. u ktorej preukázateľne nastala skutočnosť, ktorá môže viesť k výmazu z Registra partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej ako „zákon č. 315/2016 Z. z“).

(c) uzavretie a plnenie tejto Rámcovej dohody zo strany Poskytovateľa nie je a nebude v rozpore:

* 1. so žiadnym zákonom alebo iným právnym predpisom platným pre Poskytovateľa;
	2. s Konštitučnými dokumentmi a inými vnútornými dokumentmi Poskytovateľa;
	3. so žiadnou zmluvou, dojednaním alebo iným dokumentom záväzným pre Poskytovateľa.

**Článok 7. Poistenie a zodpovednosť za škodu**

7.1 Poskytovateľ podpisom tejto Rámcovej dohody potvrdzuje, že má uzatvorenú poistnú zmluvu na poistenie zodpovednosti za škodu spôsobenú pri vykonávaní jeho podnikateľskej činnosti s minimálnou poistnou sumou vo výške 10 000 000,- EUR (slovom desať miliónov EUR) a zaväzuje sa, že bude udržiavať takéto poistenie v platnosti počas celej doby platnosti tejto Rámcovej dohody a počas doby trvania záruky na jednotlivé audítorské služby, avšak minimálne 5 rokov od ukočenia poslednej finančnej operácie v rámci plnenia predmetu tejto Rámcovej dohody, pokiaľ si zmluvné strany nedohodnú dlhšiu záručnú dobu. Poskytovateľ sa pravdivosť tohto tvrdenia zaväzuje bezodkladne preukázať Objednávateľovi vždy na základe písomnej požiadavky Objednávateľa.

7.2 Poskytovateľ zodpovedá za prípadné škody, ktoré vzniknú Objednávateľovi v súvislosti s plnením, resp. v dôsledku neposkytnutého plnenia predmetu tejto Rámcovej dohody a/alebo objednávky v plnom rozsahu. Zodpovednosti za škodu sa zbaví, iba ak preukáže okolnosti vylučujúce zodpovednosť v zmysle ustanovenia § 374 Obchodného zákonníka.

7.3 Poskytovateľ má nárok na náhradu škody spôsobenej omeškaním Objednávateľa so splnením peňažného záväzku len v rozsahu, v akom táto škoda nie je krytá úrokmi z omeškania alebo paušálnou náhradou nákladov spojených s uplatnením pohľadávky, alebo ich súčtom.

**Článok 8. Zmluvné pokuty a sankcie**

8.1 Objednávateľ má právo na zmluvnú pokutu, a to:

* zmluvnú pokutu vo výške 1 % z celkovej ceny záväzne objednaného plnenia stanovenej v objednávke/dodatku k objednávke v prípade porušenia povinností Poskytovateľa podľa bodu 2.7 a 2.9 tejto Rámcovej dohody;
* zmluvnú pokutu vo výške 0,1% z celkovej ceny záväzne objednaného plnenia stanovenej v objednávke v prípade omeškania Poskytovateľa s plnením lehoty na realizáciu predmetu objednávky/dodatku k objednávke alebo jej čiastkového plnenia, a to za každý deň takéhoto omeškania;
* zmluvnú pokutu vo výške 0,1% z celkovej ceny záväzne objednaného plnenia stanovenej v objednávke/dodatku k objednávke v prípade omeškania Poskytovateľa s riadnym odovzdaním plnenia predmetu objednaného plnenia podľa bodu 4.5 tejto Rámcovej dohody, a to za každý deň takéhoto omeškania.

8.2 Objednávateľ má právo na zmluvnú pokutu v sume 50 000 EUR (slovom päťdesiat tisíc eur) v prípade nedodržania nezávislosti podľa bodu 2.14 a 3.5 pri jednotlivých objednávkach tejto Rámcovej dohody.

* 1. Objednávateľ má právo na zmluvnú pokutu v sume 50 000 EUR (slovom päťdesiat tisíc eur) v prípade porušenia oprávnenia prístupu do informačných systémov ako aj nakladania so získanými údajmi podľa bodu 10.8 tejto Rámcovej dohody.
	2. Objednávateľ má právo na zmluvnú pokutu v sume 50 000 EUR (slovom päťdesiat tisíc eur) v prípade použitia výstupov v rozpore s bodom 2.16, alebo nedodržania povinnosti mlčanlivosti Poskytovateľa podľa bodu 18.3 tejto Rámcovej dohody.
	3. Objednávateľ má právo na zmluvnú pokutu v sume 50 000 EUR (slovom päťdesiat tisíc eur) v prípade, ak si Poskytovateľ vyžiada a/alebo použije doklady, písomnosti a informácie od povinnej osoby alebo tretích osôb v zmysle zákona o finančnej kontrole a audite nad rámec poverenia, resp. rozsahu vykonávaného vládneho auditu v rámci príslušných vystavených objednávok/dodatkov k obejdnávkam.
	4. Objednávateľ má právo na zmluvnú pokutu v sume 20 000 EUR (slovom dvadsať tisíc eur), ak Poskytovateľ porušil alebo riadne a úplne nevykonal povinnosť uvedenú v bode 19.2. a 19.3.
	5. Objednávateľ má právo na zmluvnú pokutu v sume 20 000 EUR (slovom dvadsať tisíc eur), ak Poskytovateľ nebude mať pre potreby plnenia tejto Rámcovej dohody k dispozícií minimálny počet expertov stanovený v súlade s bodom 3.8.
	6. Objednávateľ má právo na zmluvnú pokutu 1 000 EUR (slovom jeden tisíc eur) za každý deň existencie dôvodu vzniku práva na odstúpenie od Rámcovej dohody v zmysle § 15 ods. 1 zákona č. 315/2016 Z. z. Právo na zmluvnú pokutu zaniká, ak Objednávateľ odstúpi od Rámcovej dohody v súlade s § 15 ods. 1 zákona č. 315/2016 Z. z.
	7. Uplatnením zmluvnej pokuty nie je dotknuté právo Objednávateľa na náhradu škody prevyšujúcej výšku zmluvnej pokuty a ujmy, ktorá mu tým vznikne.
	8. V prípade omeškania Objednávateľa so splnením peňažného záväzku alebo jeho časti je Objednávateľ v súlade s § 369a Obchodného zákonníka v znení zákona č. 9/2013 Z. z. povinný platiť z nezaplatenej sumy úrok z omeškania v sadzbe podľa Nariadenia vlády SR č. 21/2013 Z. z., ak o jeho zaplatenie Poskytovateľ požiada.
	9. Objednávateľ nie je v omeškaní a nie je povinný plniť, čo mu ukladá táto Rámcová dohoda, ak nastanú dôvody podľa § 15 ods. 2 zákona č. 315/2016 Z. z.

**Článok 9. Informačná povinnosť**

9.1 Poskytovateľ sa zaväzuje, že bude Objednávateľa informovať o všetkých závažných skutočnostiach a zmenách, ktoré môžu mať vplyv na schopnosť ktorejkoľvek strany plniť svoje záväzky. Ide najmä o zmeny v spoločnosti, akými sú napr. zmena obchodného sídla alebo štatutárnych zástupcov spoločnosti, prevod/prechod väčšiny vlastníckych podielov v dôsledku zlúčenia, splynutia, rozdelenia alebo nadobudnutia obchodných podielov treťou osobou, rozhodnutie o zrušení spoločnosti alebo o predaji podniku alebo časti podniku, zánik alebo odňatie poverenia na výkon podnikateľskej činnosti a pod. Ak Poskytovateľ poruší povinnosť informovať o vyššie uvedených zmenách Objednávateľa, nesie zodpovednosť za všetky škody, ktoré vzniknú Objednávateľovi v dôsledku porušenia tejto povinnosti.

**Článok 10. Povinnosti zmluvných strán**

* 1. Okrem povinností uvedených v tejto Rámcovej dohode a/alebo objednávkach vystavených na Poskytovateľa je Poskytovateľ v súvislosti s plnením tejto Rámcovej dohody povinný strpieť výkon kontroly/auditu/overovania súvisiaceho s poskytovanými službami oprávnenými osobami na výkon tejto kontroly/auditu/overovania a poskytnúť im všetku potrebnú súčinnosť, a to kedykoľvek počas platnosti a účinnosti tejto Rámcovej dohody, ako aj do termínov stanovených pre Objednávateľa v zmluvných vzťahoch s príslušnými orgánmi zapojenými do implementácie EŠIF, v rámci ktorých si Objednávateľ nárokuje financovanie výdavkov uhradených Poskytovateľovi, ktoré vznikli s plnením tejto Rámcovej dohody (spravidla minimálne do uplynutia 5 rokov od ukončenia poslednej finančnej operácie v rámci predmetu tejto Rámcovej dohody).
	2. Oprávnené osoby na výkon kontroly/auditu/overovania na mieste/hodnotenia kvality vykonávania vládneho auditu v súvislosti s predmetom Rámcovej dohody, resp. objednávok sú najmä:
1. príslušný riadiaci orgán a ním poverené osoby;
2. útvar vnútorného auditu príslušného riadiaceho orgánu alebo sprostredkovateľského orgánu a nimi poverené osoby;
3. Najvyšší kontrolný úrad SR a certifikačný orgán a nimi poverené osoby;
4. orgán auditu, jeho spolupracujúce orgány (najmä Úrad vládneho auditu) a osoby poverené na výkon kontroly/auditu;
5. splnomocnení zástupcovia Európskej komisie a Európskeho dvora audítorov;
6. orgán zabezpečujúci ochranu finančných záujmov EÚ;
7. osoby prizvané orgánmi uvedenými v písm. a) až f) v súlade s príslušnými právnymi predpismi SR a právnymi aktami EÚ.
	1. Zmluvné strany tejto Rámcovej dohody sa zaväzujú, že počas realizácie audítorských služieb vyplývajúcich z tejto Rámcovej dohody budú navzájom spolupracovať a vyvinú maximálne úsilie a súčinnosť, aby bola Rámcová dohoda realizovaná v súlade s jej predmetom.
	2. Poskytovateľ sa zaväzuje postupovať pri plnení predmetu tejto Rámcovej dohody s odbornou starostlivosťou a dodať predmet Rámcovej dohody podľa svojich najlepších schopností a v súlade s podmienkami tejto Rámcovej dohody, resp. objednávok uzavretých v súlade s touto Rámcovou dohodou.
	3. V nadväznosti na povinnosti uvedené v bode 10.4 tejto Rámcovej dohody sa Poskytovateľ zaväzuje sledovať zmeny všetkých dokumentov týkajúcich sa požadovaných audítorských služieb (predovšetkým legislatívneho a metodického charakteru) prijímané orgánmi EÚ a orgánmi verejnej správy a bez zbytočného odkladu upozorniť Objednávateľa na dôležité skutočnosti vzťahujúce sa na predmet plnenia tejto Rámcovej dohody.
	4. Poskytovateľ je povinný bezodkladne upozorniť Objednávateľa na vecnú nesprávnosť jeho pokynov alebo na také skutočnosti, ktoré bránia riadne zrealizovať predmet plnenia. V takom prípade je Poskytovateľ povinný postupovať podľa pokynov Objednávateľa len vtedy, ak Objednávateľ aj po predchádzajúcom písomnom upozornení Poskytovateľa trval na plnení podľa svojich pokynov. Poskytovateľ nie je povinný postupovať podľa pokynov Objednávateľa, ak by tieto pokyny boli v rozpore s touto Rámcovou dohodou a/alebo objednávkou, resp. s právnym poriadkom SR a/alebo právnymi predpismi EÚ, ktorými je SR viazaná.
	5. Poskytovateľ je povinný oznámiť Objednávateľovi všetky okolnosti, ktoré zistil v súvislosti s plnením predmetu Rámcovej dohody a/alebo objednávky, ktoré môžu mať vplyv na zmenu pokynov Objednávateľa, pričom od pokynov Objednávateľa, ktoré boli Poskytovateľovi oznámené v súvislosti s poskytovaním audítorských služieb podľa tejto Rámcovej dohody a/alebo objednávky, sa môže Poskytovateľ odchýliť, len ak to Objednávateľ výslovne v konkrétnom prípade nezakáže a zároveň je to nevyhnutné v záujme Objednávateľa a Poskytovateľ nemôže včas dostať jeho súhlas.
	6. Poskytovateľ je v súvislosti s plnením tejto Rámcovej dohody oprávnený použiť prístup do informačných systémov na evidenciu auditov a ITMS, prípadne iných relevantných informačných systémov v rámci implementácie EŠIF a výstupy z týchto informačných systémov len pre účely plnenia tejto Rámcovej dohody a nie je oprávnený výstupy a informácie z týchto informačných systémov použiť pre svoje potreby a pre potreby tretích osôb inak ako pre výkon audítorských služieb v rámci plnenia tejto Rámcovej dohody.

**Článok 11. Vzájomná komunikácia strán**

11.1 S poukázaním na príslušné články tejto Rámcovej dohody, ktoré upravujú otázky vzájomnej komunikácie medzi stranami, akékoľvek oznámenia, žiadosti, upomienky, výzvy alebo iné informácie, ktoré majú byť vykonané v súlade s touto Rámcovou dohodou, musia mať písomnú formu, ak nie je dohodnuté inak. Takéto zásielky vo forme oznámenia, žiadosti, upomienky, výzvy alebo iné informácie budú považované za riadne doručené druhej zmluvnej strane, ak budú prijaté zmluvnou stranou, ktorej boli adresované na kontaktné adresy Objednávateľa a Poskytovateľa podľa bodu 11.3. Za deň doručenia zásielky zmluvnej strane, ktorej bola adresovaná sa považuje takisto deň,

* 1. v ktorom ju táto zmluvná strana odmietla prijať,
	2. ktorým márne uplynula odberná lehota pre jej vyzdvihnutie si na pošte alebo
	3. v ktorý bola na nej zamestnancom pošty vyznačená poznámka, že “adresát sa odsťahoval”, “adresát je neznámy” alebo iná poznámka, ktorá podľa poštového poriadku znamená nedoručiteľnosť zásielky.

11.2 Ak z tejto Rámcovej dohody nevyplýva inak, môžu sa informácie, ktoré nezakladajú vznik, zmenu alebo zánik tejto Rámcovej dohody a jej prípadných dodatkov alebo jednotlivých objednávok a ich prípadných dodatkov, uvedené v bode 11.1, týkajúce sa vzájomnej komunikácie, považovať za doručené druhej zmluvnej strane aj po ich zaslaní elektronicky na e-mailové adresy alebo faxom na adresy uvedené v bode 11.3, kontaktným osobám podľa bodu 11.4, prípadne iným osobám dohodnutým obidvomi zmluvnými stranami; v takom prípade sa považujú za doručené, ak prijímajúca strana zašle potvrdenie o ich prijatí odosielajúcej strane. Tieto informácie si strany zašlú formou šifrovania dát, pokiaľ o to ktorákoľvek strana požiada.

11.3 Kontaktné adresy pre komunikáciu sú:

(a) v prípade Objednávateľa:

Adresa: Štefanovičova 5, P.O.BOX 82, 817 82 Bratislava 15

Tel: +421 2 5958 2145

E-mail: vladimira.zacharidesova@mfsr.sk

(b) v prípade Poskytovateľa:

Adresa:

Tel:

E-mail:

11.4 Objednávateľ a Poskytovateľ sa zaväzujú písomne si navzájom oznámiť kontaktné osoby pre komunikáciu pre potrebu realizácie Rámcovej dohody, pre schvaľovanie predbežných objednávok, schvaľovanie a podpisovanie špecifikácie objednávok a prípadných dodatkov k objednávkam podľa článku 3 tejto Rámcovej dohody, a to do 5 pracovných dní od nadobudnutia účinnosti tejto Rámcovej dohody.

11.5 Strany tejto Rámcovej dohody sa dohodli, že v prípade pokiaľ nastane zmena údajov uvedených v bode 11.3 alebo 11.4, pre jej akceptáciu postačuje včasné písomné oznámenie druhej strane Rámcovej dohody.

**Článok 12. Postúpenie práv a povinností**

12.1 Táto Rámcová dohoda a na základe nej vystavené objednávky zaväzujú aj prípadných právnych nástupcov zmluvných strán bez ohľadu na to, či u niektorej zo strán tejto Rámcovej dohody došlo k zmene právnej formy, zlúčeniu, splynutiu alebo rozdeleniu. Zmena Rámcovej dohody z dôvodu nahradenia pôvodného Poskytovateľa novým Poskytovateľom sa vykoná v súlade s príslušnými ustanoveniami ZoVO.

12.2 Žiadna zmluvná strana nie je oprávnená postúpiť akékoľvek práva alebo povinnosti na tretiu stranu bez predchádzajúceho písomného súhlasu druhej zmluvnej strany.

**Článok 13. Ukončenie zmluvného vzťahu**

* 1. Zmluvné strany môžu túto Rámcovú dohodu písomne ukončiť dohodou, odstúpením, prípadne vypovedaním Rámcovej dohody v zmysle ďalších bodov tohto článku.
	2. Odstúpenie od Rámcovej dohody a výpoveď je potrebné písomne doručiť druhej zmluvnej strane tejto Rámcovej dohody.
	3. Zmluvné strany sa dohodli, že v prípade podstatného porušenia tejto Rámcovej dohody druhou zmluvnou stranou majú právo od tejto Rámcovej dohody odstúpiť, a to bez nároku na odstupné. Odstúpením od tejto Rámcovej dohody zanikajú všetky práva a povinnosti zmluvných strán z tejto Rámcovej dohody, ako aj dotknutej objednávky. Odstúpenie od Rámcovej dohody sa nedotýka nároku oprávnenej zmluvnej strany na náhradu škody vzniknutej porušením tejto Rámcovej dohody povinnou zmluvnou stranou a na uplatnenie zmluvnej pokuty a sankcií. Odstúpenie od Rámcovej dohody je účinné dňom doručenia oznámenia o odstúpení od Rámcovej dohody druhej zmluvnej strane, alebo dňom uvedenom v oznámení o odstúpení. Zmluvné strany sa dohodli, že v prípade odstúpenia od Rámcovej dohody Rámcová dohoda zaniká a pre prípad objednávok, ktorých realizácia ešte nebola ukončená schválením Akceptačného protokolu zo strany Objednávateľa, zaniká Poskytovateľovi nárok na odmenu, a to dňom zániku tejto Rámcovej dohody. Pre zamedzenie pochybností platí, že vzájomne poskytnuté plnenia do dňa zániku Rámcovej dohody si zmluvné strany ponechajú v plnom rozsahu.
	4. Rámcovú dohodu je možné vypovedať zo strany Objednávateľa kedykoľvek aj bez uvedenia výpovedného dôvodu s trojmesačnou výpovednou lehotou. Poskytovateľ je oprávnený vypovedať túto Rámcovú dohodu v prípade preukázaného závažného porušenia povinností Objednávateľa vyplývajúcich z tejto Rámcovej dohody s trojmesačnou výpovednou lehotou. Zmluvné strany sa dohodli, že výpovedná lehota začína plynúť od prvého dňa nasledujúceho kalendárneho mesiaca, v ktorom bola výpoveď doručená druhej zmluvnej strane.
	5. Zmluvné strany tejto Rámcovej dohody berú na vedomie, že v prípade vypovedania Rámcovej dohody zaniká táto Rámcová dohoda uplynutím výpovednej lehoty, avšak plnenie jednotlivých objednávok, ktorých realizácia ešte nebola ukončená riadnym podpísaním Akceptačného protokolu zo strany Objednávateľa, zanikne až ich splnením, pokiaľ sa zmluvné strany nedohodnú inak.
	6. Zmluvné strany sa dohodli, že za podstatné porušenie Rámcovej dohody budú považovať najmä:
1. omeškania Poskytovateľa s dodaním plnenia alebo čiastkového plnenia, pokiaľ bolo dohodnuté, a to o viac ako 10 pracovných dní;
2. neodstránenie vád poskytnutého plnenia ani v dodatočnej lehote, stanovenej Objednávateľom na odstránenie vád;
3. neodstránenie skrytých vád zistených po odovzdaní objednaného plnenia v primeranej lehote stanovenej Objednávateľom;
4. objektívne neodôvodnené neodsúhlasenie znenia predbežnej objednávky podľa bodu 3.4 tejto Rámcovej dohody, resp. objektívne neodôvodnené neplnenie objednávky a/alebo dodatku k objednávke;
5. opakovaná a dostatočne objektívne neodôvodnená neúčasť zástupcov zmluvných strán na pracovných stretnutiach organizovaných v zmysle bodu 3.13 tejto Rámcovej dohody;
6. nedodržanie nezávislosti podľa bodu 2.14 a 3.5 tejto Rámcovej dohody;
7. nedodržanie povinnosti Poskytovateľa zabezpečiť na plnenie tejto Rámcovej dohody minimálny počet odborne spôsobilých expertov podľa článku 3.8 a 3.9 tejto Rámcovej dohody;
8. nedodržanie povinnosti Poskytovateľa udržiavať poistenie zodpovednosti za škodu v platnosti podľa bodu 7.1 tejto Rámcovej dohody;
9. nedodržanie povinnosti mlčanlivosti Poskytovateľa podľa bodu 18.2 a 18.3 tejto Rámcovej dohody;
10. porušenie povinnosti týkajúcej sa subdodávateľa podľa bodu 19.2. a 19.3 tejto Rámcovej dohody;
11. porušenie povinnosti zápisu do registra partnerov verejného sektora podľa bodu 19.5 až 19.7. tejto Rámcovej dohody;
12. použitie údajov získaných pri poskytovaní audítorských služieb v rozpore s bodom 2.16 tejto Rámcovej dohody;
13. porušenie oprávnenia prístupu do informačných systémov ako aj nakladania so získanými údajmi podľa bodu 10.8 tejto Rámcovej dohody.
	1. V prípade ukončenia tohto zmluvného vzťahu si zmluvné strany ponechajú vzájomne poskytnuté plnenia, ktoré v súlade s touto Rámcovou dohodou oprávnene prijali od druhej zmluvnej strany, pokiaľ sa strany nedohodnú inak.
	2. V prípade, ak Objednávateľ v dôsledku neodstránenia skrytých vád Poskytovateľom odstúpi od tejto Rámcovej dohody, Poskytovateľ sa zaväzuje vrátiť Objednávateľovi všetky plnenia súvisiace s predmetom objednávky, v rámci plnenia ktorej boli skryté vady zistené. Tým nie je dotknuté právo Objednávateľa na uplatnenie náhrady škody a zmluvnej pokuty, na ktorú vznikol Objednávateľovi nárok.
	3. Poskytovateľ berie na vedomie a súhlasí s tým, že Objednávateľ je oprávnený bez akýchkoľvek sankcií odstúpiť od tejto Rámcovej dohody s Poskytovateľom v čase, kedy ešte nedošlo k plneniu z tejto Rámcovej dohody, a to v prípade, ak výsledky administratívnej finančnej kontroly vykonanej riadiacimi orgánmi operačných programov neumožnia Objednávateľovi financovanie výdavkov vzniknutých
	v súvislosti s realizáciou tejto Rámcovej dohody. Odstúpenie od Rámcovej dohody je účinné dňom doručenia oznámenia o odstúpení od Rámcovej dohody. Zmluvné strany v tomto prípade nemajú nárok na odstupné.

**Článok 14. Doba platnosti a účinnosti Rámcovej dohody**

14.1 Táto Rámcová dohoda sa uzatvára na dobu určitú v trvaní odo dňa nadobudnutia účinnosti Rámcovej dohody do uplynutia 36 mesiacov, alebo do vyčerpania finančného limitu tejto Rámcovej dohody, podľa toho, ktorá skutočnosť nastane skôr. Táto Rámcová dohoda nadobúda platnosť dňom jej podpisu obidvoma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády SR.

14.2 V súvislosti s plnením z tejto Rámcovej dohody, ktorého hodnota prevyšuje súhrne 1 000 000,- EUR za 30 dní, je Poskytovateľ povinný zabezpečiť vykonanie overenia identifikácie konečného užívateľa výhod, a to tak aby oprávnená osoba overila konečného užívateľa výhod, nie skôr ako desať dní pred plnením z tejto Rámcovej dohody.

**Článok 15. Salvátorská doložka**

15.1 V prípade, že sa ktorékoľvek z ustanovení tejto Rámcovej dohody ukáže byť v ľubovoľnom rozsahu neplatným, neúčinným alebo nevykonateľným, bude toto ustanovenie nahradené takým platným, účinným a vykonateľným ustanovením, ktoré sa bude čo najmenej odlišovať od princípov dohodnutých v tejto Rámcovej dohode. Ostatné ustanovenia tejto Rámcovej dohody zostanú nedotknuté.

**Článok 16. Súhlas so sprístupnením informácií, vyhlásenie k spracúvaniu osobných údajov**

* 1. Strany berú na vedomie a súhlasia, že podmienky uzatvorenia Rámcovej dohody ako aj jednotlivých objednávok bude Objednávateľ povinný v zákonom stanovenom rozsahu sprístupniť a/alebo zverejniť v súlade s podmienkami zákona o slobodnom prístupe k informáciám.
	2. Poskytovateľ berie na vedomie, že spracúvanie osobných údajov Objednávateľom, ktoré Poskytovateľ ako uchádzač uviedol v ponuke a v tejto Rámcovej dohode je zákonné, vykonávané v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov (ďalej len „ZoOU“), a dobrými mravmi a na relevantnom právnom základe.

**Článok 17. Zmeny Rámcovej dohody a oddeliteľnosť jej ustanovení**

* 1. Pokiaľ v tejto Rámcovej dohode nie je uvedené inak, prípadné zmeny, úpravy a doplnenia tejto Rámcovej dohody môžu byť vykonané iba na základe písomnej dohody oboch zmluvných strán vo forme jej číslovaných dodatkov, podpísaných oprávnenými zástupcami oboch zmluvných strán, a len v prípadoch, ak takéto zmeny nebudú v rozpore s platnými právnymi predpismi Slovenskej republiky a/alebo EÚ, ktorými je Slovenská republika viazaná.
	2. Formálna zmena spočívajúca v údajoch týkajúcich sa zmluvných strán (obchodné meno/názov, sídlo, štatutárny orgán, zmena v kontaktných údajoch, zmena čísla účtu, alebo iná zmena, ktorá má vo vzťahu k tejto Rámcovej dohode iba deklaratórny účinok) alebo zmena v subjekte Poskytovateľa, ku ktorej dôjde na základe všeobecne záväzného právneho predpisu, nie je zmenou, ktorá pre svoju platnosť vyžaduje zmenu tejto zmluvy. To znamená, že takúto zmenu oznámi jedna zmluvná strana druhej zmluvnej strane bezodkladne spôsobom dohodnutým v článku 11 Rámcovej dohody a premietne sa do tejto Rámcovej dohody pri najbližšom písomnom dodatku. Súčasťou oznámenia sú doklady, z ktorých zmena vyplýva, najmä výpis z obchodného registra alebo iného registra, odkaz na príslušný právny predpis  a podobne. Oznámenie musí byť v prípade Poskytovateľa podpísané štatutárnym zástupcom, resp. osobou oprávnenou konať v mene Poskytovateľa, v prípade Objednávateľa podpísané osobou oprávnenou konať v mene Objednávateľa, resp. kontaktnou osobou Objednávateľa.
	3. Zmeny rozsahu Rámcovej dohody je možné vykonať v zmysle príslušných ustanovení ZoVO. Takouto zmenou nemožno meniť charakter Rámcovej dohody.
	4. V prípade, ak sa ktorékoľvek ustanovenie tejto Rámcovej dohody stane nezákonným, neplatným alebo nevymáhateľným v ktorejkoľvek jurisdikcii, toto neovplyvňuje zákonnosť, platnosť alebo vymáhateľnosť ostatných ustanovení tejto Rámcovej dohody v príslušnej jurisdikcii alebo zákonnosť, platnosť a vymáhateľnosť ustanovení tejto Rámcovej dohody v ktorejkoľvek inej jurisdikcii.
	5. Podmienky tejto Rámcovej dohody, ktoré svojou povahou presahujú dobu platnosti Rámcovej dohody, zostávajú v platnosti v celom rozsahu a sú účinné až do okamihu ich splnenia a platia aj pre prípadných nástupcov a postupníkov zmluvných strán.

Článok 18. Mlčanlivosť

* 1. Poskytovateľ v súlade s nariadením Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (Všeobecné nariadenie o ochrane údajov) v platnom znení a so ZoOU zabezpečí poučenie svojich zamestnancov a všetkých osôb, ktoré v rámci plnenia tejto Rámcovej dohody budú mať prístup na pracovisko Objednávateľa a pracoviská auditovaných subjektov, resp. by sa mohli v rámci plnenia predmetu tejto Rámcovej dohody dostať do kontaktu s osobnými údajmi Objednávateľa a auditovaných subjektov, a to najmä s dôrazom na povinnosť zachovávania mlčanlivosti podľa ustanovenia § 79 ZoOU a sankciami za porušenie zachovávania tejto mlčanlivosti podľa ustanovenia § 104 ZoOU.
	2. Poskytovateľ sa zaväzuje dodržiavať ďalšie pokyny Objednávateľa, príp. povinnej osoby za účelom zachovávania mlčanlivosti, o ktorých ho Objednávateľ, príp. povinná osoba so súhlasom Objednávateľa preukázateľným spôsobom oboznámili.
	3. Poskytovateľ sa v súlade s § 27 zákona o finančnej kontrole a audite zaväzuje zabezpečiť plnenie povinnosti zachovávania mlčanlivosti osôb plniacich jeho úlohy v rámci predmetu plnenia tejto Rámcovej dohody a jednotlivých písomných objednávok. V prípade porušenia tejto povinnosti, s výnimkou prípadov, ak právny poriadok ukladá zmluvnej strane povinnosť poskytnúť tieto informácie orgánom štátu, je Poskytovateľ povinný nahradiť Objednávateľovi škodu, ktorá mu porušením tejto povinnosti vznikla. Tým nie je dotknuté právo Objednávateľa uplatniť si voči Poskytovateľovi zmluvnú pokutu v zmysle bodu 8.4 tejto Rámcovej dohody.
	4. Zmluvné strany súhlasia s tým, že po uzavretí tejto Rámcovej dohody nebudú bez súhlasu druhej zmluvnej strany alebo s výnimkou prípadov vyžadovaných všeobecne záväzným právnym predpisom používať, poskytovať alebo zverejňovať žiadne informácie týkajúce sa ich vzájomných vzťahov žiadnej tretej strane, a že budú dodržiavať mlčanlivosť o všetkých technických, záväzkových a iných informáciách získaných v budúcnosti od druhej zmluvnej strany alebo poskytnutých druhou zmluvnou stranou, vrátane akýchkoľvek informácií o predmete podnikania alebo o iných záležitostiach druhej zmluvnej strany. Zmluvné strany sa zaväzujú prijať opatrenia zabraňujúce zverejneniu alebo prezradeniu akýchkoľvek dôverných informácií o týchto záležitostiach. Týmto ustanovením budú zmluvné strany viazané aj po skončení platnosti tejto Rámcovej dohody. V prípade porušenia tejto povinnosti, s výnimkou prípadov, ak právny poriadok ukladá zmluvnej strane povinnosť poskytnúť tieto informácie orgánom štátu, alebo to táto Rámcová dohoda umožňuje, je zmluvná strana, ktorá porušila povinnosť mlčanlivosti, povinná nahradiť druhej zmluvnej strane škodu, ktorá jej porušením tejto povinnosti vznikla.

**Článok 19. Subdodávatelia, register partnerov verejného sektora**

1. Na poskytovanie niektorých plnení, ktoré tvoria súčasť poskytovaných plnení pre Objednávateľa, má Poskytovateľ, za podmienok dohodnutých v tejto Rámcovej dohode právo uzatvárať subdodávateľské zmluvy. Tým nie je dotknutá zodpovednosť Poskytovateľa za plnenie Rámcovej dohody a objednávok v súlade s § 41 ods. 8 ZoVO a Poskytovateľ je povinný odovzdávať Objednávateľovi plnenia sám, na svoju zodpovednosť, v dohodnutom čase a v dohodnutej kvalite.
2. V prípade, ak má Poskytovateľ v čase uzavretia tejto Rámcovej dohody známych subdodávateľov, ich zoznam tvorí neoddeliteľnú súčasť tejto Rámcovej dohody ako Príloha č. 4. V zozname subdodávateľov vyhotovenom v súlade s § 41 ods. 3 ZoVO sú Poskytovateľom uvedené údaje v nasledovnom rozsahu: (i) meno a priezvisko alebo obchodné meno, resp. názov, (ii) adresa pobytu alebo jeho sídlo, (iii) IČO alebo dátum narodenia, ak nebolo pridelené IČO, (iv) údaje o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia, (v) podiel zákazky, ktorý má v úmysle zadať subdodávateľom a predmet subdodávok. Poskytovateľ je povinný písomne oznámiť kontaktnej osobe Objednávateľa akúkoľvek zmenu údajov o subdodávateľovi podľa predchádzajúcej vety, okrem údajov o podiele zákazky, a to najneskôr 5 pracovných dní po tom, ako sa o zmene dozvedel.
3. Poskytovateľ je oprávnený zmeniť a/alebo doplniť subdodávateľa počas trvania Rámcovej dohody. Poskytovateľ je najneskôr 5 pracovných dní pred dňom, ktorým nový subdodávateľ má začať plniť predmet Rámcovej dohody povinný predložiť Objednávateľovi písomné oznámenie o zmene a/alebo doplnení subdodávateľa, ktoré bude obsahovať údaje o navrhovanom subdodávateľovi, a to v rozsahu podľa bodu 19.2 tohto článku.
4. V prípade zmeny/doplnenia subdodávateľa podľa predchádzajúceho bodu musí Poskytovateľ za takéhoto subdodávateľa predložením relevantných dokladov preukázať splnenie podmienok účasti týkajúcich sa osobného postavenia podľa § 32 ZoVO, a to najneskôr s podaním žiadosti o písomný súhlas pri zmene/doplnení experta subdodávateľa. Zároveň pri takomto subdodávateľovi nesmú existovať dôvody na vylúčenie podľa § 40 ods. 6 písm. a) až h) a ods. 7 ZoVO.
5. Poskytovateľ, jeho subdodávatelia a subdodávatelia podľa zákona č. 315/2016 Z. z., musia byť v súlade s § 11 ods. 1 ZoVO zapísaní do registra partnerov verejného sektora, a to počas celej doby trvania tejto Rámcovej dohody. U subdodávateľov táto povinnosť platí len vtedy, ak subdodávatelia majú povinnosť byť zapísaní v registri partnerov verejného sektora podľa zákona č. 315/2016 Z. z. Porušenie tejto povinnosti sa považuje za podstatné porušenie Rámcovej dohody a je dôvodom, ktorý oprávňuje Objednávateľa na odstúpenie od Rámcovej dohody a/alebo objednávky.
6. Prípadné vyčiarknutie subdodávateľa z registra partnerov verejného sektora počas trvania tejto Rámcovej dohody je Poskytovateľ povinný bezodkladne oznámiť Objednávateľovi. Poskytovateľ má oznamovaciu povinnosť voči Objednávateľovi bezodkladne od momentu, kedy sa túto skutočnosť preukázateľne dozvedel.
7. Poskytovateľ vyhlasuje, že jeho subdodávatelia, ktorí sú mu v čase uzavretia tejto Rámcovej dohody známi a ktorí majú povinnosť byť zapísaní v registri partnerov verejného sektora, a majú sa podieľať na plnení tejto Rámcovej dohody, majú zapísaných konečných užívateľov výhod v registri partnerov verejného sektora.
8. Poskytovateľ zodpovedá za správnosť a úplnosť údajov zapísaných v registri partnerov verejného sektora, identifikáciu konečného užívateľa výhod a overovanie identifikácie konečného užívateľa výhod v zmysle § 11 zákona č. 315/2016 Z. z. Kým Poskytovateľ nevykoná overenie identifikácie konečného užívateľa výhod, Objednávateľ nie je povinný plniť z Rámcovej dohody a/alebo objednávky a nedostane sa pri tom do omeškania.
9. Objednávateľovi vzniká právo odstúpiť od tejto Rámcovej dohody dňom právoplatnosti rozhodnutia o výmaze partnera verejného sektora z registra podľa § 12 a rozhodnutia o pokute z dôvodov podľa § 13 ods. 2 zákona č. 315/2016 Z. z., ako aj v prípade omeškania o viac ako 30 dní so splnením povinnosti podľa § 10 ods. 2 tretej vety zákona č. 315/2016 Z. z. Kým Poskytovateľ nesplní svoje povinností podľa zákona č. 315/2016 Z. z., Objednávateľ nie je povinný plniť svoje záväzky z Rámcovej dohody a/alebo objednávky a nedostane sa pri tom do omeškania.
10. Odstúpením Objednávateľa podľa bodu 19.8 nie je dotknuté právo Objednávateľa odstúpiť od Rámcovej dohody podľa bodu 13.3. Rámcová dohoda zaniká doručením oznámenia o odstúpení od Rámcovej dohody, alebo neskorším dňom uvedeným v tomto oznámení. Riadne poskytnuté plnenia, vzájomne poskytnuté do dňa odstúpenia od Rámcovej dohody, si zmluvné strany ponechajú.

Článok 20. Informovanosť a publicita

20.1 Poskytovateľ sa zaväzuje dodržiavať povinnosť, aby Objednávateľom určené fyzické výstupy v rámci plnenia predmetu Rámcovej dohody obsahovali v prípade pokynu Objednávateľa informácie týkajúce sa informovanosti a publicity požadované v rámci príslušného operačného programu/programu, t. j. napr. odkaz na fond Európskej únie a znak Európskej únie, logo operačného programu/programu, resp. iné informačné náležitosti, ktorých uvedenie má Objednávateľ povinnosť zabezpečiť na výstupoch z projektov. Požadované informácie k zabezpečeniu informovanosti a publicity poskytne Objednávateľ Poskytovateľovi dostatočne vopred.

Článok 21. Výkon vládneho auditu

21.1 Podpisom tejto Rámcovej dohody Objednávateľ poveruje v súlade s § 19 ods. 5 zákona o finančnej kontrole a audite Poskytovateľa ako inú právnickú osobu, vrátane jej expertov, na výkon vládneho auditu, ktorý je predmetom tejto Rámcovej dohody, resp. jednotlivých objednávok, vrátane prípadných dodatkov k nim.

21.2 Poskytovateľ v rámci plnenia tejto Rámcovej dohody a príslušných objednávok vrátane prípadných dodatkov k nim bude plniť všetky povinnosti ako spolupracujúci orgán primerane podľa postupov pre výkon vládnych auditov a metodických usmernení Objednávateľa.

Článok 22. Jazyk a vyhotovenia Rámcovej dohody

22.1 Táto Rámcová dohoda sa vyhotovuje v slovenskom jazyku. V prípade akéhokoľvek prekladu zo slovenského jazyka do akéhokoľvek iného jazyka zostáva verzia Rámcovej dohody v slovenskom jazyku rozhodujúca.

22.2 Táto Rámcová dohoda je vyhotovená v piatich (5) rovnopisoch. Objednávateľ dostane tri (3) vyhotovenia, Poskytovateľ dostane dve (2) vyhotovenia.

Článok 23. Rozhodné právo a súdna príslušnosť

23.1 Táto Rámcová dohoda a jej výklad sa riadi právom Slovenskej republiky. Akýkoľvek spor vzniknutý na základe tejto Rámcovej dohody alebo v súvislosti s ňou (vrátane sporov ohľadne existencie, platnosti, výkladu, porušenia alebo ukončenia tejto Rámcovej dohody alebo dôsledkov jej neplatnosti) bude predložený na rozhodnutie príslušnému slovenskému súdu.

Článok 24. Záverečné vyhlásenie

24.1 Strany vyhlasujú, že si dôkladne prečítali a pochopili obsah tejto Rámcovej dohody, súhlasia s tým, že táto Rámcová dohoda je vyjadrením ich skutočnej a slobodnej vôle na dôkaz čoho ju strany prostredníctvom svojich zástupcov uzatvárajú pripojením svojich podpisov.

Za Objednávateľa: Za Poskytovateľa:

V Bratislave, dňa \_\_\_\_\_\_\_\_\_\_\_\_\_ V Bratislave, dňa \_\_\_\_\_\_\_\_\_\_\_\_\_

Odtlačok pečiatky Objednávateľa Odtlačok pečiatky Poskytovateľa

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Veronika Gmiterko, MBA meno a priezvisko oprávnenej osoby Poskytovateľa

 generálna tajomníčka služobného úradu funkcia

**Príloha č. 1 návrhu Rámcovej dohody: Čiastkové ciele vládneho auditu pri audite operácií**

**Čiastkové ciele vládneho auditu pri audite operácií:**

1. Získanie primeraného uistenia, že operácia bola vybraná v súlade s kritériami výberu pre operačný program/program spolupráce (OP/PS), pričom táto operácia nebola Prijímateľom (P) fyzicky dokončená ani úplne vykonaná pred podaním žiadosti o financovanie v rámci OP/PS, bola vykonávaná v súlade s rozhodnutím o schválení a v čase vládneho auditu spĺňa všetky príslušné podmienky týkajúce sa jej funkčnosti, použitia a cieľov, ktoré sa majú dosiahnuť.

Čiastkový cieľ zahŕňa aj overenie oblastí:

* proces konania o ŽoNFP, jej súlad s výzvou a OP/PS, správna aplikácia hodnotiacich a výberových kritérií;
* Zmluva o NFP/Rozhodnutie o schválení ŽoNFP;
* súlad realizácie projektu so Zmluvou o NFP (fyzická aj finančná realizácia: oprávnenosť výdavkov, oprávnenosť aktivít a ich fyzická realizácia, štátna pomoc, verejné obstarávanie, generovanie čistého príjmu, rovnosť príležitostí, pravidlá v oblasti životného prostredia, informovanosť a publicita, archivácia a pod.);
* funkčnosť, udržateľnosť, dosahovanie cieľov projektu a merateľných ukazovateľov (indikátory);
* podvod, kolúzne konanie, konflikt záujmov;
* gold-plating.
1. Získanie primeraného uistenia, že výdavky vykázané Európskej komisii (EK) zodpovedajú účtovným záznamom a že požadované podklady preukazujú primeraný audítorský záznam (audit trail) v súlade s čl. 25 delegovaného nariadenia Komisie (EÚ) č. 480/2014.

Čiastkový cieľ zahŕňa aj overenie podkladov z účtovníctva povinnej osoby, prípadne tretích osôb, vrátane overenia správnosti a kompletnosti údajov evidovaných k overovaným výdavkov v účtovnom systéme CO, ich správnosť, kompletnosť a úplnosť ako aj kompletnosť audit trailu výdavkov od vykázania prijímateľom až po deklaráciu EK, vrátane overenia spoľahlivosti údajov.

1. Získanie primeraného uistenia, že v prípade výdavkov deklarovaných EK určených v čl. 67 ods. 1 písm. b) a c) a čl. 109 nariadenia Európskeho parlamentu (EP) a Rady (EÚ) č. 1303/2013 a čl. 14 ods. 1 nariadenia EP a Rady (EÚ) č. 1304/2013, predložené výstupy a výsledky, ktoré dokumentujú, že platby boli prijaté P, údaje o účastníkoch alebo iné záznamy týkajúce sa výstupov a výsledkov sú v súlade s informáciami predloženými EK a požadované podklady preukazujú primeraný audítorský záznam (audit trail) v súlade s čl. 25 delegovaného nariadenia Komisie (EÚ) č. 480/2014.

Čiastkový cieľ zahŕňa overenia metodiky zjednodušeného vykazovanie výdavkov a správnosť jej aplikácie.

1. Získanie primeraného uistenia že, verejný príspevok bol P vyplatený v súlade s čl. 132 ods. 1 nariadenia EP a Rady (EÚ) č. 1303/2013.

Čiastkový cieľ zahŕňa overenie vyplatenia verejného príspevku, overenie stanovených lehôt, vrátane overenia pomeru financovania a zohľadnenia zistených nezrovnalostí.

1. Získanie primeraného uistenia o spoľahlivosti údajov o ukazovateľoch a zodpovedajúcich cieľoch na posúdenie pokroku pri vykonávaní programu ako základu na monitorovanie, hodnotenie a preskúmanie výkonnosti.
2. Získanie primeraného uistenia o riadnom fungovaní systému riadenia a kontroly operačného programu v oblasti finančných nástrojov a získanie uistenia o oprávnenosti výdavkov v zmysle čl. 37 až čl. 45 nariadenia EP a Rady (EÚ) č. 1303/2013.
3. Získanie primeraného uistenia, že výška reálne uplatnených negatívnych súm zodpovedá sume, o ktorej rozhodli príslušné orgány SR alebo EK.

**Príloha č. 2 návrhu Rámcovej dohody: Vyhlásenie o nezávislosti a odbornej spôsobilosti**

Obchodné meno a sídlo Poskytovateľa

**Vyhlásenie o nezávislosti a odbornej spôsobilosti**

Ja dolu podpísaný (meno oprávneného zástupcu Poskytovateľa) čestne vyhlasujem, že

* Poskytovateľ a/alebo subdodávateľ
* je nezávislý v súlade s § 19 ods. 1 zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov,
* je nezávislý od centrálneho koordinačného orgánu, koordinačného orgánu pre finančné nástroje, riadiaceho orgánu, sprostredkovateľského orgánu, certifikačného orgánu, platobného orgánu, platobnej jednotky *(irelevantné sa vypustí)*, prijímateľa/konečného prijímateľa/užívateľa a ostatných orgánov/útvarov vykonávajúcich riadiace, certifikačné, platobné, monitorovacie a iné funkcie v rámci *[uvedie sa relevantný program/operačný program/program spolupráce/mechanizmus],* ktorý je overovaný vládnym auditom,
* je odborne, personálne a materiálne spôsobilý na vykonávanie vládnych auditov podľa zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov a medzinárodne uznávaných audítorských štandardov.
* experti (mená expertov, ktorí budú zúčastnení na realizácii objednávky uzavretej v zmysle predmetu RD)
* sa nepodieľali na nastavovaní systému riadenia a kontroly *[uvedie sa relevantný program/operačný program/program spolupráce/mechanizmus]*, ktorý je overovaný vládnym auditom,
* sa nepodieľali na príprave a implementácii projektov, ktoré sú overované vládnym auditom.

V Bratislave, dňa \_\_\_\_\_\_\_\_\_\_\_\_\_

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (podpis a funkcia oprávneného zástupcu Poskytovateľa)

**Príloha č. 3 návrhu Rámcovej dohody – Požiadavky odbornej spôsobilosti, ktoré musia spĺňať experti Poskytovateľa (v zmysle dokumentácie z verejného obstarávania)**

1. **Kľúčový expert:**
* ukončené minimálne vysokoškolské vzdelanie II. stupňa – splnenie uvedenej požiadavky musí jednoznačne vyplývať z údajov uvedených v životopise experta,
* minimálne 3 ročná pracovná skúsenosť v oblasti výkonu auditu/kontroly/overovania prostriedkov/projektov/programov v rámci fondov EÚ/iných finančných zdrojov zahraničnej pomoci/prostriedkov štátneho rozpočtu/súkromného sektoru vykonávaných podľa medzinárodne uznávaných audítorských štandardov a podľa legislatívy SR a/alebo legislatívy EÚ a/alebo príslušnej národnej legislatívy. – splnenie uvedenej požiadavky musí jednoznačne vyplývať z údajov, uvedených v životopise experta,
* minimálne 2 ročná pracovná skúsenosť na manažérskej pozícii – splnenie uvedenej požiadavky musí jednoznačne vyplývať z údajov uvedených v životopise experta.
* znalosť medzinárodne uznávaných audítorských štandardov a legislatívy SR a EÚ v požadovanej oblasti výkonu auditov a kontroly fondov EÚ a prostriedkov štátneho rozpočtu (napr. nariadenie (EÚ, Euratom) 2018/1046 v platnom znení, nariadenie Európskeho parlamentu a Rady (EÚ) č. 1303/2013 v platnom znení, vykonávacie nariadenie Komisie (EÚ) č. 1011/2014 v platnom znení, delegované nariadenie Komisie (EÚ) č. 480/2014 v platnom znení, vykonávacie nariadenie Komisie (EÚ) č. 2015/207 v platnom znení, Usmernenie certifikačného orgánu č. 2/2021-U k ukončeniu programov financovaných zo ŠF, KF a ENRF na programové obdobie 2014-2020, Usmernenia k ukončeniu operačných programov prijatých na účely využívania pomoci z Európskeho fondu regionálneho rozvoja, Európskeho sociálneho fondu, Kohézneho fondu a Európskeho námorného a rybárskeho fondu (2014 – 2020) (2021/C 417/01), zákon o finančnej kontrole a audite, zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov, zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, zákon č. 71/1967 Z. z. o správnom konaní (Správny poriadok) v znení neskorších predpisov, zákon č. 431/2002 Z. z. o účtovníctve v znení neskorších predpisov, zákon NR SR č. 278/1993 Z. z. o správe majetku štátu v znení neskorších predpisov, zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) – preukázané čestným vyhlásením experta.
1. **Iní experti:**
* ukončené minimálne vysokoškolské vzdelanie II. stupňa – splnenie uvedenej požiadavky musí jednoznačne vyplývať z údajov uvedených v životopise experta,
* minimálne 2 ročná pracovná skúsenosť v oblasti výkonu auditu/kontroly/overovania prostriedkov/projektov/programov v rámci fondov EÚ/iných finančných zdrojov zahraničnej pomoci/prostriedkov štátneho rozpočtu/súkromného sektoru vykonávaných podľa medzinárodne uznávaných audítorských štandardov a podľa legislatívy SR a/alebo legislatívy EÚ a/alebo príslušnej národnej legislatívy, – splnenie uvedenej požiadavky musí jednoznačne vyplývať z údajov uvedených v životopise experta.
* znalosť medzinárodne uznávaných audítorských štandardov a legislatívy SR a EÚ v požadovanej oblasti výkonu auditov a kontroly fondov EÚ a prostriedkov štátneho rozpočtu (napr. nariadenie (EÚ, Euratom) 2018/1046 v platnom znení, nariadenie Európskeho parlamentu a Rady (EÚ) č. 1303/2013 v platnom znení, vykonávacie nariadenie Komisie (EÚ) č. 1011/2014 v platnom znení, delegované nariadenie Komisie (EÚ) č. 480/2014 v platnom znení, vykonávacie nariadenie Komisie (EÚ) č. 2015/207 v platnom znení, Usmernenie certifikačného orgánu č. 2/2021-U k ukončeniu programov financovaných zo ŠF, KF a ENRF na programové obdobie 2014-2020, Usmernenia k ukončeniu operačných programov prijatých na účely využívania pomoci z Európskeho fondu regionálneho rozvoja, Európskeho sociálneho fondu, Kohézneho fondu a Európskeho námorného a rybárskeho fondu (2014 – 2020) (2021/C 417/01), zákon o finančnej kontrole a audite, zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov, zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, zákon č. 71/1967 Z. z. o správnom konaní (Správny poriadok) v znení neskorších predpisov, zákon č. 431/2002 Z. z. o účtovníctve v znení neskorších predpisov, zákon NR SR č. 278/1993 Z. z. o správe majetku štátu v znení neskorších predpisov, zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) – preukázané čestným prehlásením experta.

**Príloha č. 4 návrhu Rámcovej dohody – Zoznam subdodávateľov Poskytovateľa**

**Zoznam subdodávateľov Poskytovateľa:**

|  |  |  |  |  |  |
| --- | --- | --- | --- | --- | --- |
| **Subdodávateľ** | **Sídlo** | **IČO** | **Podiel plnenia z Rámcovej dohody v %** | **Predmet subdodávky** | **Údaje o osobe oprávnenej konať za subdodávateľa** |
|  |  |  |  |  |  |
|  |  |  |  |  |  |
|  |  |  |  |  |  |

**Príloha č. 5 návrhu Rámcovej dohody – Vyhlásenie Poskytovateľa o zabezpečení dodržiavania nezávislosti počas trvania Rámcovej dohody**

**Poskytovateľ:**

**........................**

**Vyhlásenie Poskytovateľa o zabezpečení dodržiavania nezávislosti počas trvania Rámcovej dohody**

Ja dolu podpísaný .............................. za Poskytovateľa vyhlasujem, že Poskytovateľ sa pri výkone auditov realizovaných na základe Rámcovej dohody zaväzuje dodržiavať splnenie podmienky nezávislosti Poskytovateľa, resp. subdodávateľa a expertov od povinných osôb ako aj ďalších osôb podieľajúcich sa na implementácii fondov EÚ, najmä od riadiacich orgánov, sprostredkovateľských orgánov, platobných jednotiek, certifikačného orgánu, platobného orgánu, prijímateľov/konečných prijímateľov/užívateľov, a od auditovaných oblastí, a to počas celého obdobia realizácie Rámcovej dohody.